Mariagerfjord Renseanlæg har opdaget et læk i en underjordisk tank. Renseanlægget vurderer at op mod 90 tons af et kemikalie er løbet ud.

En underjordisk glasfibertank på Mariagerfjord Renseanlæg, der normalt indeholder 25 kubikmeter jernkloridsulfat, har gennem længere tid været utæt. I alt kan op mod 90 tons jernkloridsulfat være løbet ud i jorden omkring tanken. Det skriver Mariagerfjord Kommune i en pressemeddelelse. Jernklorid er det eneste kemikalie, der bliver brugt i renseprocessen af spildevand og det bruges til at få sulfater i spildevandet til at bundfældes, så det kan skilles ud. Lækken er sket på et tidspunkt efter 1. januar 2015 og blev først opdaget, da der skulle følges op på renseanlæggets budget. Her kunne man konstatere et større indkøb af jernklorid end forventet. - Der har på intet tidpunkt været synlige tegn på lækage på jordoverfalden, men vi konkluderede alligevel, at tanken måtte være utæt og fik den tømt i en fart, siger direktør Søren Erikstrup fra Mariagerfjord Vand A/S. Samtidig har man installeret en midlertidig tank på renseanlægget, så spildevandet fortsat kan renses. Mariagerfjord Renseanlæg har meldt forureningen til kommunen og parterne er nu i gang med at vurdere udslippets omfang og konsekvenser. - Vi har allerede fået en vurdering af rådgiverfirmaet Niras, som mener, at der ikke vil være nogen akut skade for personer og kun en lille risiko for målbare ændringer i vandkvaliteten over tid. Men nu skal vi i gang med flere prøver, som præcist vil fortælle os omfanget af forureningen og når det er afklaret, så skal vi selvfølgelig tage stilling til oprydningen, siger chef for Natur og Miljø Jørgen Ussing. Seks ejendomme i nærheden af Mariagerfjord Renseanlæg har efter lækket blev opdaget fået taget prøver af deres drikkevand og borgerne er blevet informeret om forureningen. Resultaterne fre disse prøver viser, at forureningen ingen påvirkning har haft af drikkevandet.